奉和大觀文相公見寄古風
作者：許翰
朝代：宋

paragraphs: 旃裘亂衣裳，風雨飄屋廬。
南奔萬里空，脫死鋒鏑餘。
翠華狩絕域，黄塵翳修塗。
朝無嵇侍中，濺血霑誰裾。
夷兒金束袍，漉蔌懸珊瑚。
驕氣吞九州，投餌術已疏。
公捐繞朝策，觀化聊據梧。
鳳凰渺鴻乙，紫氛誰與俱。
丘壑歲已晚，鍾鼎功未書。
棄置委時運，超摇遊物初。
此憂自古有，此樂絕世無。
邂逅拯橫流，功成吾不居。